
PRIJEDLOZI
Odbor za građanske slobode, pravosuđe i unutarnje poslove poziva Odbor za proračunski nadzor da kao nadležni odbor u prijedlog rezolucije koji će usvojiti uvrsti sljedeće prijedloge:
1.	pozdravlja činjenicu da je Revizorski sud utvrdio da su transakcije na kojima se temelji godišnja računovodstvena dokumentacija Agencije Europske unije za izvršavanje zakonodavstva (Europol) za financijsku godinu 2022. zakonite i pravilne u svim značajnim aspektima; 
2.	pozdravlja činjenicu da je Europol proveo mjere na temelju opažanja tijela nadležnog za davanje razrješnice u pogledu unutarnjih kontrola, zaštite podataka, vanjske komunikacije, kao i na temelju opažanja Revizorskog suda, posebno u vezi s postupkom procjene mogućeg sukoba interesa; cijeni daljnje aktivnosti povezane s rodnom raznolikošću te digitalizacijom administrativnih postupaka; pozdravlja daljnju digitalizaciju, do koje dolazi zahvaljujući upotrebi informacijskih sustava i alata Komisije u područjima upravljanja ljudskim resursima i upravljanja ugovorima;
3.	podsjeća na opažanje Revizorskog suda o zakonitosti i pravilnosti transakcija povezanih s dnevnicama za tri upućena nacionalna stručnjaka iz Nizozemske; podsjeća da je Europol utvrdio i otkrio preplaćeni iznos od 155 553 EUR povezan s dnevnicama za tri upućena nacionalna stručnjaka iz Nizozemske tijekom 2022.; prima na znanje odgovor Europola da je, u skladu sa zahtjevima iz članka 101. Financijske uredbe 2018/1046, odlučio odustati od povrata preplaćenog iznosa kako bi se očuvao odnos povjerenja i suradnje s tijelima koja upućuju stručnjake; pozdravlja činjenicu da je Europol unaprijedio ex ante provjeru, uključujući raspodjelu sredstava, kako bi pružio učinkovito jamstvo zakonitosti odgovarajućih financijskih prava prije plaćanja u budućnosti; 
4.	podsjeća na opažanje Revizorskog suda o zakonitosti i pravilnosti transakcija povezanih s bespovratnim sredstvima za poslovanje za financiranje aktivnosti nacionalnih policijskih snaga u jednoj državi članici; napominje da je Revizorski sud primijetio da je dio bespovratnih sredstava u iznosu od 0,2 milijuna EUR bio nepravilan; prima na znanje odgovor Europola da su se bespovratna sredstva za poslovanje odnosila na aktivnosti posebnih interventnih jedinica koje koordinira jedna država članica te je stoga u skladu s člankom 186. stavkom 4. točkom (c) Financijske uredbe 2018/1046 i odgovarajućim posebnim provedbenim smjernicama Komisije o upravljanju bespovratnim sredstvima, porez na dodanu vrijednost (PDV) bio prihvatljiv trošak; pozdravlja činjenicu da će Europol u svjetlu opažanja Revizorskog suda procijeniti prihvatljivost PDV-a na bespovratna sredstva za poslovanje;
5.	sa zadovoljstvom prima na znanje činjenicu da je Europol 2022. prihvatio 98 068 operativnih doprinosa i podržao 2758 operacija povezanih s pet višegodišnjih strateških prioriteta; prima na znanje aktivnosti Europola koje odražavaju program rada za 2022., među ostalim u pogledu razvoja operativnih kapaciteta informacijske tehnologije i upravljanja informacijama, operativne koordinacije, borbe protiv teškog i organiziranog kriminala, kibernetičkog, financijskog i gospodarskog kriminala, koordinacije i upravljanja u području strateške i analitičke dimenzije borbe protiv terorizma, potpore i administracije; pozdravlja suradnju Europola s Ukrajinom te povećanje potpore državama članicama i susjednim zemljama početkom godine u kontekstu rata; pozdravlja činjenicu da je Europol obustavio suradnju s Rusijom;
[bookmark: _GoBack]6.	konstatira je Europski nadzornik za zaštitu podataka 16. rujna 2022. zatražio od Suda Europske unije da poništi dvije odredbe izmijenjene Uredbe o Europolu, odnosno članke 74.a i 74.b, pri čemu je naveo da se njima ozbiljno ugrožava pravna sigurnost osobnih podataka pojedinaca, kao i neovisnost Europskog nadzornika za zaštitu podataka; nadalje, prima na znanje rješenje Općeg suda u predmetu T-578/22 od 6. rujna 2023. kojim je tužba Europskog nadzornika za zaštitu podataka protiv izmijenjene Uredbe o Europolu proglašena nedopuštenom, a kad je riječ o učincima spornih odredbi na odluku Europskog nadzornika za zaštitu podataka od 3. siječnja 2022., Europski nadzornik za zaštitu podataka ne može se osloniti na njih kako bi potkrijepio svoju tužbu; napominje da je Europski nadzornik za zaštitu podataka podnio žalbu na predmet T-578/22 i da je ovlašten nadzirati zakonitost obrade osobnih podataka Europola u skladu s Uredbom (EU) 2016/794; pozdravlja napore Europola da odgovori na preporuke Europskog nadzornika za zaštitu podataka, a posebno činjenicu da su svi doprinosi iz razdoblja prije stupanja na snagu izmijenjene Uredbe o Europolu u međuvremenu dodijeljeni jednoj od kategorija ispitanika (DSC);  
7.	potvrđuje da je Europol nastavio blisko surađivati s agencijom eu-LISA na uspostavi automatiziranih provjera podataka iz zahtjeva za putovanja iz sustava EU-a za informacije o putovanjima i odobravanje putovanja (ETIAS) u odnosu na podatke Europola; napominje da je odlukom Vijeća početak rada ETIAS-a odgođen za studeni 2023.; cijeni činjenicu da je Europol 2022. proširio svoju suradnju s Uredom europskog javnog tužitelja (EPPO) te je do kraja godine podupro 21 veliku operaciju EPPO-a u području poreznih prijevara;
8.	napominje da izmijenjena Uredba o Europolu, koja je stupila na snagu 28. lipnja 2022., zahtijeva pojačani nadzor nad njegovim aktivnostima, primjerice uspostavom funkcije i imenovanjem službenika za temeljna prava u okviru Europola, koji je obvezan podnositi izvješća izravno izvršnom direktoru; nadalje, napominje da bi proširenje nadležnosti Europola u pogledu potpore državama članicama i suradnje s privatnim stranama, trećim zemljama i međunarodnim organizacijama zahtijevalo uspostavu dodatnih unutarnjih i vanjskih mehanizama nadzora kako bi se zajamčilo poštovanje prava EU-a i osigurala zaštita temeljnih prava;
9.	podsjeća na nalaze revizijskog izvješća Europskog nadzornika za zaštitu podataka o Europolu od 16. prosinca 2022., nakon provedbe revizije posebnih provjera skupova podataka državljana trećih zemalja u posjedu Europola; podsjeća da je Europski nadzornik za zaštitu podataka utvrdio da je opći postupak procjene informacija koje partneri pružaju o maloljetnicima (uključujući maloljetnike mlađe od 15 godina) jasan i dobro razvijen; podsjeća da je Europski nadzornik za zaštitu podataka pronašao više slučajeva u kojima pripisivanje iste razine sumnje (u smislu klasifikacije) podacima maloljetnika uključenih u relativno male prekršaje unutar šireg okvira organizirane kriminalne skupine možda neće zadovoljiti prag „stroge proporcionalnosti”; naglašava da je Europol obvezan poštovati načelo „stroge proporcionalnosti” utvrđeno u članku 30. stavku 1. Uredbe o Europolu; 
10.	prima na znanje izvješća medija o navodnim slučajevima sukoba interesa bivšeg osoblja Europola; podsjeća da je 20. prosinca 2023. Europski ombudsman pokrenuo istragu o tome kako je Europol postupio s premještajima dvaju bivših članova osoblja na radna mjesta povezana s borbom protiv seksualnog zlostavljanja djece na internetu; prima na znanje odgovor Agencije da je pregledala izvješća i, među ostalim, izvijestila da nije utvrđen nikakav sukob interesa bivšeg osoblja; poziva na temeljitu istragu navoda i izvješćivanje tijela nadležnog za davanje razrješnice o ishodu istrage. 

